**RELACION SHPJEGUES PËR PROJEKTVENDIMIN:**

**“PËR PËRCAKTIMIN E METODOLOGJISË**

**DHE**

**KRITEREVE TË LLOGARITJES SË KUOTËS BID”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projekt vendimi vjen si propozim i Ministrit për Financat dhe Ekonomisë, në zbatim të pikës 2, të nenit 15 dhe të nenit 24 të Ligjit Nr. 63/2020 “Për përmirësimin e zonave të biznesit (BID)” dhe synon plotësimin e kuadrit nënligjor që del i nevojshëm me hyrjen në fuqi të këtij ligji. Ky projekt vendim ka për qëllim të miratojë metodologjinë e përcaktimit të Kuotës BID dhe kufijtë Kuotës BID.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projekt vendimi është parashikuar në programin analitik të akteve për vitin 2021, dhe vjen si nevojë e plotësimit të kuadrit nënligjor në zbatim të Ligjit Nr. 63/2020 “Për përmirësimin e zonave të biznesit (BID)”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji Nr. 63/2020 “Për përmirësimin e zonave të biznesit (BID)”, në pikën 2 të nenit 15 ka parashikuar miratimin e metodologjisë së llogaritjes së kuotës BID dhe kufijtë e kuotës BID me vendim të Këshillit të Ministrave.

Miratimi i kësaj metodologjie do të hapë rrugën e krijimit efektiv te të BID-eve pasi kjo metodologji është e domosdoshme për të llogaritur në mënyrë objektive kuotën BID dhe, për rrjedhojë, propozimin e një Prospekti BID nga propozuesi i BID, i cili do të jetë objektiv dhe në interes të të gjithë pjesëmarrësve në BID.

Përdorimi i metodologjisë së llogaritjes së kuotës BID dhe i kufijve përkatës të miratuar me këtë vendim ndihmon në zbatimin efektiv të Ligjit Nr. 63/2020 “Për përmirësimin e zonave të biznesit (BID)” dhe sipas standarteve dhe praktikave më të mira përkatëse të vendeve perëndimore, dhe praktikave të mira BID të nisura në Shqipëri që nga viti 2012.

Deri në miratimin e Ligjit Nr. 63/2020 “Për përmirësimin e zonave të biznesit (BID)”, projektet për zbatimin e modelit BID fillonin me llogaritjen e një kuote BID modeste të formalizuar vetëm si detyrim për anëtarët e shoqatave BID në vendimin e asamblesë së anëtarëve të shoqatës BID. Në këtë vendim asambleje përcaktoheshin objektivat dhe aktivitetet e organizatës BID për zbatimin e projektit BID dhe detyrimi per zbatimin e një kuote BID, në natyrën e një kuote vjetore anëtarësie në shoqatë, e shprehur në vlerë absolute, e barabartë për të gjithë anëtarët, për të kontribuar në mbulimin e shpenzimeve të organizatës BID. Kuotat e miratuara ishin të ndryshme sipas shoqatave. Pagesa e kuotës BID të anëtarësisë nuk respektohej nga të gjithë anëtarët, duke krijuar kushte të pabarabarta, ku një pjesë e anëtarëve përfitonin të njëjtat shërbime dhe avantazhe nga vendndodhja e tyre në zonën BID pa dhënë asnjë kontribut, ndërsa anëtarë të tjerë kontribuonin në bashkëfinancimin e aktiviteteve dhe/ose shërbimeve shtesë në zonën BID.

Miratimi nëpërmjet këtij vendimi i metodologjisë së llogaritjes së kuotës BID dhe të kufijve të saj do të krijojë bazën edhe për një praktikë të unifikuar ligjore për përcaktimin e kuotës BID në prospektin BID mbi bazën e kritereve objektive dhe duke zbatuar parimin e barazisë për paguesit e kuotës BID sipas kërkesave të Ligjit Nr. 63/2020 “Për përmirësimin e zonave të biznesit (BID)”.

Miratimi i këtij projektakti do të sigurojë që kuota BID të llogaritet në mënyrë transparente për të gjithë paguesit e kuotës, duke u bazuar në kritere objektive që zbatohen në mënyrë të barabartë për secilin pagues të kuotës BID. Gjithashtu, duke qenë se në bazë të nenit 15, pika 7, kuota BID konsiderohet si një shpenzim i zbritshëm për qëllime të tatimit mbi fitimin apo tatimit të thjeshtuar mbi fitimin për biznesin e vogël, projektakti përcakton kufijtë e kuotës BID.

Ne metodologjinë e përcaktimin të kuotës BID është mbajtur parasysh që informacioni dhe dokumentacioni që do të shërbejë si bazë për llogaritjen e kuotës BID, të merren para së gjithash nga burime zyrtare për të mënjanuar gabimet në përdorimin e kritereve objektive, por edhe për të shmangur kosto për paguesit e kuotës BID për qëllime të marrjen së informacioneve apo dokumentacionit të duhur.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt vendimi është hartuar në mbështetje të nenit 100 të Kushtetutës, si dhe të pikës 2 të nenit 15 dhe të nenit 24 të Ligjit Nr. 63/2020 “Për përmirësimin e zonave të biznesit (BID)”.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Ky projektvendim nuk synon përafrim me legjislacionin e Bashkimit Evropian.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projekt vendimi është i organizuar në 16 (gjashtëmbëdhjetë) pika si më poshtë:

Në pikën 1 jepet objekti dhe qëllimi i këtij projekt vendimi i cili është përcaktimi i metodologjisë për llogaritjen e kuotës BID dhe të kufijve të Kuotës BID.

Në pikën 2 përcaktohet përkufizimi i disa termave që përdoren gjatë këtij projekt vendimi duke vënë theksin në përkufizimet që jep vetëm Ligji për BID.

Në pikën 3 përkufizohet koncepti i kuotës BID, subjektet paguese të kuotës BID, dhe koha e fillimit të detyrimit për pagesën e saj.

Në pikën 4 parashikohet se kuota BID dhe mënyra e llogaritjes së saj deklarohet shprehimisht në Prospektin BID dhe në Marrëveshjen Operacionale.

Në pikën 5 parashikohet që kriteret objektive për llogaritjen e Kuotës BID përcaktohen në Prospektin BID përkatës dhe zbatohen në mënyrë të barabartë për çdo Pagues të kuotës BID.

Në pikën 6 parashikohen kriteret objektive të llogaritjes së Kuotës BID, por ato nuk janë shteruese.

Në pikat 7 parashikohen disa rregulla mbi metodologjinë për llogaritjen e Kuotës BID duke vendosur se për llogaritjen e kuotës BID mund të përdoret një ose disa kritere objektive.

Në pikën 8 përcaktohet kufiri i llogaritjes së kuotës BID i shprehur në përqindje dhe në vendim përcaktohet edhe kufiri maksimal në rastet kur për llogaritjen e kuotës BID përdoren më shumë se një kriter objektiv.

Në pikat 9 deri 15 të vendimit parashikohet me hollësi mënyra e llogaritjes së kuotës BID mbi bazën e kriterit objektiv të masës së sipërfaqes të njësisë tregtare, të objektit të veprimtarisë tregtare, të ҫmimit mesatar referues të ndërtimit, të qarkullimit vjetor të bizneseve. Përcaktimi i ҫdo kriteri shoqërohet edhe me një shembull konkret përkatës i cili orienton mbi mënyrën si zbatohet kriteri/kriteret objektive përkatëse dhe si arrihet deri në përcaktimin e vlerës absolute të kuotës BID përkatëse të zbatueshme për ҫdo pagues të kuotës BID.

Në pikën 16 parashikohet data e hyrjes në fuqi të projekt vendimit.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen për zbatimin e këtij projekt vendimi janë organet e qeverisjes vendore dhe organet tatimore perkatese.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projekt vendimi është hartuar nga Ministria e Financave dhe Ekonomisë, me mbështetjen e Fondacionit Shqiptaro-Amerikan për Zhvillim (AADF) dhe është mbështetur në praktikën e mirë përkatëse të BID në vendin tonë nisur nga viti 2012 dhe nga praktikat e mira të vendeve të zhvilluara perëndimore. Projektakti është konsultuar me organet e vetëqeverisjes vendore dhe shoqatat BID që funksionojnë në tetë zonat BID ekzistuese në shtatë qytete të Shqipërisë. Projektakti i dërgohet për mendim Ministrisë së Drejtësisë dhe Ministrit të Shtetit për Mbrojtjen e Sipërmarrjes.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projekt vendimi nuk ka ndikim në të ardhurat dhe shpenzimet e buxhetit të shtetit, përveҫ efektit përkatës që Kuota BID do të ketë duke qenë se Ligji Nr. 63/2020 “Për përmirësimin e zonave të biznesit (BID)” parashikon që Kuota BID është shpenzim i zbritshëm për subjektet tregtare paguese të tatimit mbi fitimin dhe tatimit të thjeshtuar mbi fitimin e biznesit të vogël.

**MINISTRI I FINANCAVE DHE EKONOMISË**

**Anila DENAJ**